Twee aanvallers doodgeskiet ná aanval op Vrystaatse plaas(Foto: pixabay) Die Vrystaatse polisie ondersoek ŉ saak van huisroof en moord ná ŉ aanval op ŉ plaas in die Tweespruit-omgewing, naby Ladybrand, Sondagoggend. Kol. Thandi Mbambo, polisiewoordvoerder in die Vrystaat, het gesê ŉ man wat die plaas besoek het, het omstreeks 07:00 ŉ groep mans sien naderkom. “Een van hulle het ŉ vuurwapen op hom gerig en hom terug in die huis gedwing waar twee kinders, ŉ seun en ŉ meisie, en hul ouma reeds met ŉ mes gedreig en beveel is om plat te lê,” het Mbambo gesê. Volgens Mbambo het ŉ skietery tussen die huiseienaar, wat volgens haar in sy 70’s is, en die verdagtes uitgebreek. “Twee verdagtes is doodgeskiet,” het sy gesê. ŉ Derde verdagte is beseer, terwyl nóg ŉ vermeende betrokkene kort daarna in die omgewing met die hulp van plaaslike boere aangekeer is. Hy het ná die aanval glo te voet gevlug. “ŉ Selfoon wat glo tydens die rooftog gesteel is, is in sy besit gevind.” Mbambo het gesê dit is in dié stadium nie duidelik presies hoeveel aanvallers betrokke was nie. Die beseerde verdagte is na ŉ hospitaal vir behandeling geneem. Nie een van die slagoffers van die aanval is beseer nie.